ועדת הפנים והגנת הסביבה, כנסת 20, פרוטוקול מספר 630, 2018-05-23 09:00

יואב קיש: בוקר טוב לכולם, אני מתכבד לפתוח את ועדת הפנים והגנת הסביבה.

יואב קיש: הישיבה הזו תהיה קצרה, בעצם היא ישיבה שלישית לגבי יישום חוק הפיקוח על מחירי הקייטנות הציבוריות.

יואב קיש: נמצא אתנו מנכ"ל משרד הפנים, מרדכי כהן, שלום, ובוקר טוב.

יואב קיש: בוקר טוב כמובן לכל צוות הוועדה, חברות הכנסת קארין אלהרר ולאה פדידה.

יואב קיש: שלמה דולברג, המנכ"ל - מר ביבס אמר לי שהוא לא יכול היה להגיע, ואתה לפחות תייצג בעניין הזה את השלטון המקומי.

יואב קיש: אני רוצה לומר גם להורים.

יואב קיש: עשינו פה מהלך של בליץ לנסות להגיע לאיזשהן הסכמות בין משרד הפנים לשלטון המקומי, כי בסופו של דבר, אמרתי זה טבעי.

יואב קיש: אנחנו בסיטואציה של חוק חדש, של צו חדש, של קיץ ראשון חדש בעניין הזה, וזה טבעי שיהיו קשיים.

יואב קיש: הצלחנו להגיע למתווה שבעצם נותן מענה, לא חושב לכול, דרך אגב.

יואב קיש: בסופו של דבר, אנחנו נהיה חכמים הרבה יותר לאחר מעשה.

יואב קיש: אבל כן נותן מענה להתחיל לצאת לדרך ברגל ימין, בעיקר עם התייחסות למספר מינימום לילדים בקייטנה שזה מה שהיה חסר לשלטון המקומי, ובעצם, היה חלק מהבנייה של הצו לחלוטין.

יואב קיש: בעניין הזה צריך להיות גם תיקון לצו שמדבר על המספר המינימלי.

יואב קיש: הדברים האלה ייצרו את הבסיס להבנות, ואנחנו יוצאים לדרך.

יואב קיש: אנחנו סיכמנו שלאחר הקיץ, לאחר החגים, נפגש צוות מצומצם, ונלמד, ונפיק את הלקחים, ונשפר את הדברים האלה לשנה הבאה.

יואב קיש: אחד הדברים המהותיים שאפשר יהיה לשקול בסיטואציה הזו, זו כמובן מעורבות משרד החינוך, שבסיבוב הנוכחי היא לא רלבנטית בגלל לוחות הזמנים.

יואב קיש: גם צריך להגיד את האמת – הם לא היו מוכנים להרים את הכפפה בחקיקה, ומי שעשה את זה, זה משרד הפנים, ועל זה באמת מגיע לו יישר כוח שכן לקח ואמר - אני חשוב לי, אני רוצה.

יואב קיש: ומכיוון שמשרד החינוך לא אמר את זה באותה נקודת זמן, אז לקח את זה על עצמו.

יואב קיש: אני אתן למנכ"ל משרד הפנים להציג את הסיכומים.

יואב קיש: יש גם מסמך שהפיץ כבר המנהל הכללי של השלטון המקומי, שלמה דולברג, שנמצא אתנו לכל הרשויות המקומיות.

יואב קיש: אני שמח לשמוע איך הדבר מתקדם.

יואב קיש: בבקשה.

מרדכי כהן: כפי שאמרת יואב, הדברים מדויקים.

מרדכי כהן: לאחר הישיבה שהייתה פה שהייתה דיי סוערת, ישבנו יחד עם מנכ"ל שלטון מקומי, שר הפנים, חיים ביבס, והגענו למתווה פתרון שמאוד דומה למה שעלה פה בישיבה.

מרדכי כהן: מצד אחד, לא לחזור לחקיקה.

מרדכי כהן: מצד שני, בהסכמת משרד המשפטים, לתקן את הצו באופן מאוד מינורי שלא סותר את לשון החוק, קרי, מספר משתתפים מינימלי, יחד עם האפשרות לרשויות המקומיות באותם מקרים שהרשות המקומית נפגעת מבחינת ההכנסות שלה, לבנות איזשהן מדרגות כאלה שמאפשרות לרשות המקומית.

מרדכי כהן: אם, למשל, המספר המינימלי הוא 28 תלמידים למסגרת, ונרשמו 27 תלמידים, אז ברור לפי לשון החוק באותו אזור רישום אין חובה על הרשות המקומית לקיים אותה קייטנה.

מרדכי כהן: אבל אם נרשמו 29 תלמידים, המשמעות היא שהרשות המקומית נפגעת, כי החישוב שעל-פיו אנחנו בנינו את העלות היא 35 תלמידים.

מרדכי כהן: אז סוכם גם עם המרכז שלטון מקומי, שנאפשר לרשויות המקומיות במידה והן נפגעות ויש להן רישום חסר לפרוץ את אותו תעריף.

יואב קיש: באופן יחסי.

יואב קיש: אם חסר רק אחד, זה לא דומה כמו שחסרים חמישה.

מרדכי כהן: ודאי.

מרדכי כהן: על אף ששלמה היה זריז והוציא כבר מכתבים לרשויות המקומיות, לגזברים, למנכ"לים, מאוד ברור שזה לא המסמך המחייב.

מרדכי כהן: עד שלא נשלים את תיקון הצו, ובוא נכניס את אותה נוסחה, והוא זה שיחייב את הרשויות המקומיות, זה פחות או יותר – הם פשוט תרגמו את הסיכום שהיה עם השר, אבל אין מה לעשות.

מרדכי כהן: באופן פורמלי, רק אחרי שנתקן את הצו - - -

יואב קיש: שזה אני מבין בפינג-פונג ביניכם למשרד המשפטים כרגע.

מרדכי כהן: זה לא רק בפינג-פונג בינינו לבין משרד המשפטים, החלפתי אתך איזושהי מלה – אנחנו בישורת האחרונה נגיע לסיכומים עם היועץ המשפטי של הוועדה, עם משרד המשפטים, עם הלשכה המשפטית שלנו ברוח הדברים שציינת עכשיו.

מרדכי כהן: אני מקווה מאוד שנעשה את זה כמה שיותר מהר.

מרדכי כהן: כרגע מה שמונח בפני הרשויות המקומיות זה המכתב הזה, ואנחנו לא רוצים להגיע למצב חלילה שבאופן שזה יופיע בצו יהיו אפילו סטיות קלות מפה, וזה יבלבל את הרשויות המקומיות.

מרדכי כהן: לכן, אנחנו משתדלים שלא יהיה פער גדול, ונגיע לנוסחה מוסכמת באישור משרד המשפטים נתקן את הצו.

מרדכי כהן: לגבי הסיפור של מה יקרה אחרי הקיץ, ולאור מה שאמרת.

מרדכי כהן: בכדי שהדברים יהיו ברורים.

מרדכי כהן: יהיה לנו תשתית נתונים – טמקין עכשיו נכנס, אני באמת רוצה להודות למשרד האוצר, זה לא מובן מאליו.

יואב קיש: למה?

יואב קיש: הם נתנו כסף?

מרדכי כהן: תתפלא, משרד האוצר הבין שיש פה אתגר ציבורי, הוא יעמיד למשרד הפנים את כוח האדם המתאים כדי לפקח, כדי לוודא שאכן זה יקרה.

מרדכי כהן: אנחנו נעמיד את אגף הביקורת שלנו, וכל משרדי רואי החשבון ברשויות המקומיות, שאכן יבדקו שרשויות פועלות לפי הצו בדיוק ולא גובות מעבר לזה.

יואב קיש: מרדכי, יש פה תקדים בוועדה, אני לפחות לא ראיתי שהאוצר ככה בלי שהם בכוח, אבל אני שמח על הגישה וייאמר לזכותכם בעניין.

לאה פדידה: צעקת עליי שאי אפשר לשנות מחיר ושינו מחיר.

יואב קיש: לא שינו.

לאה פדידה: שינו את התעריפים.

יואב קיש: הנושא זה מינימום.

לאה פדידה: בסדר, אבל התעריף השתנה.

לאה פדידה: זה ברור זה לא עובד.

יואב קיש: בואו נעשה סדר, וזה חשוב להגיד.

יואב קיש: כל הצו בוסס על מינימום של תלמידים, וזה ברור שזה הגיוני.

יואב קיש: אתה לא יכול לעשות קייטנה לילד אחד במחיר, זה לא עובד.

יואב קיש: ולכן, כל מה שיש פה זו הבהרה לדבר הזה.

יואב קיש: יותר מזה, אני אגיד לך לגבי מה שאמרת.

יואב קיש: אם המספרים עוברים את המינימום, אין שינוי בכלום.

יואב קיש: לכן, לבוא ולהגיד שיש פה שינוי בצו זה שקר או אי הבנה.

קארין אלהרר: לא, אבל מבחינה הסכמית מול המפעילים זה עדיין עומד - - -

לאה פדידה: השפה שלך תמיד חמה מאוד – שקר, את לא יכולה, אי הבנה.

יואב קיש: אי הבנה.

יואב קיש: סליחה, אני מתנצל.

יואב קיש: לא שקר, זו טעות, התכוונתי להגיד טעות.

לאה פדידה: יאללה, בוקר טוב.

יואב קיש: בוקר טוב.

קארין אלהרר: רציתי פשוט לשאול בעקבות השינוי הקטן הזה שהוא מבורך, האם עדיין זה עומד בהסכמים מול המפעילים?

קארין אלהרר: להבנתי, יש הסכמות מול המפעילים כבר הרבה מאוד זמן.

יואב קיש: זה צריך לשאול את השלטון המקומי.

שלמה דולברג: אני ממש לא יודע, לכל רשות יש את ההסכמים שלה.

שלמה דולברג: אנחנו עשינו מהלך מהיר כדי לאפשר לרשויות בסיס להתכונן לקיץ.

מירה סלומון: אני חייבת לומר, שהחוק נכנס לתוקף כבר בשנה שעברה.

מירה סלומון: הצו כולם יידעו, פורסם ב-1 בפברואר, עם מצב שלכאורה מרע את מצב המפעילים.

מירה סלומון: כלומר, מצבם של המפעילים כתוצאה מהבהרות ומהתיקונים שצריכים להיכנס לצו יכול רק להשתפר, לא יכול להיות יותר גרוע.

יואב קיש: בוא נגיד ככה, מי שחשב להפר את הצו קודם, אז הוא יימצה כמפר חוק.

לאה פדידה: מה קורה אם המתנ"ס הוא גוף מפעיל?

לאה פדידה: לא הצלחתי להבין מהטבלאות פה.

יואב קיש: תודה רבה, ניתן בבקשה למנכ"ל השלטון המקומי, שלמה דולברג.

יואב קיש: בבקשה.

שלמה דולברג: קודם כל, אדוני, תודה על הדיון.

שלמה דולברג: אנחנו בהחלט מודים ומעריכים על המעורבות שלך, ועל הבקיאות שלך בפרטים, תודה על הדיון, וגם כתבנו את זה.

שלמה דולברג: כפי שאמרתי, בהתייחס למה שמרדכי אמר, אנחנו היינו חייבים בגלל שיש לנו מעל 250 רשויות מקומיות שהקיץ מגיע אליהן מחר בבוקר, היינו חייבים להוציא להן איזשהן הנחיות בהתאם להסכמות, וכך עשינו.

שלמה דולברג: יש לנו כמובן מערכת תחשיבים מאוד מדויקים מאחורי המסמכים שלנו, ואני בטוח שנגיע גם להבנות עם משרד הפנים שהוא הרגולטור ולא אנחנו, זה ברור, אין ויכוח על העניין הזה.

שלמה דולברג: לגבי המפעילים, צריך לקחת בחשבון, כמו שמירה אמרה, בעצם מצבם היה הרבה יותר גרוע לפני התיקונים שאנחנו עשינו פה בוועדה.

שלמה דולברג: בעצם זה אמור לשפר את המצב גם של המפעילים, גם של הזכיינים.

שלמה דולברג: החברה למתנ"סים היא חלק ממערך העבודה העירוני בעצם, ממערך הפנאי העירוני.

שלמה דולברג: היא מפעילה הרבה מאוד מהקייטנות האלה.

שלמה דולברג: כמובן, הכול יחול גם עליה מבחינתנו.

לאה פדידה: אבל יש פה טבלאות, איפה זה נופל?

שלמה דולברג: טור ג'.

שלמה דולברג: חברת מתנ"סים היא חברה לא פטורה, ולכן, זה טור ג'.

יואב קיש: עוד משהו, חברת הכנסת פדידה.

יואב קיש: בבקשה.

לאה פדידה: כן, יש לי שאלה.

לאה פדידה: אני לא יודעת מאיזו עיר באים אנשים, אבל ביוקנעם רוב גני הילדים הם לא 28 ילדים.

לאה פדידה: זאת אומרת, שאם אני ראש רשות של יוקנעם, ואין לי גני ילדים של 28, אני יכולה לקבוע איזה מחיר שאני רוצה, ולא מחויבת לקייטנה ציבורית - מינימום 28.

יואב קיש: אם אין מעל 28, לפי החוק הוא לא מחויב לפתוח.

לאה פדידה: זה מה שאני שואלת.

לאה פדידה: הוא צודק, דווקא יואב הבין אותי.

לאה פדידה: אני חוזרת, אולי לא הובנתי נכון.

לאה פדידה: אני שואלת שאלה.

לאה פדידה: אני ראש רשות שיש לי גני ילדים של 24, 26 ילדים, אין לי 28 ילדים בגן.

לאה פדידה: האמת שרוב הרשויות זה כך.

לאה פדידה: אני מחויבת לפתוח קייטנה ציבורית?

לאה פדידה: אם יש אשכול גנים זו לא בעיה.

מרדכי כהן: לשון החוק והצו הוא מאוד ברור.

מרדכי כהן: לעניין הקייטנות, זה המספר.

מרדכי כהן: ברגע שנתקן את הצו זה המספר המינימלי שבגינו באותו אזור רישום אתה חייב לפתוח, זה לא משנה כמה בפועל בגן הזה בימי שגרה.

מרדכי כהן: לעניין הקייטנה, אם נרשמו פחות מהמספר המינימלי, פחות מ-28 הרשות פטורה באותו איזור רישום.

יואב קיש: זה מה שהתכוונתי.

לאה פדידה: ואחר כך הם יכשירו כפולות של 28?

יואב קיש: לצורך העניין כן, או שיעשו גנים יותר גדולים – 35, אתה יכול לקבץ.

יואב קיש: לא יפתחו גן עם 20 ילד.

שרון רוברטס: אני ממשרד המשפטים.

שרון רוברטס: אני רק רוצה שהכול יהיה בפני הוועדה.

שרון רוברטס: להגיד שבדיון הקודם, מה שדיברנו כדי לפרש את הצו ולתקן אותו שלא דרך חקיקה ראשית, זה לגבי מספר מינימלי – לא היה בפנינו עדיין את האפשרות לעשות מדרגות דיפרנציאליות, וזה אנחנו נצטרך לבחון במסגרת הצו, ולראות האם הסמכות שבחוק מאפשרת.

יואב קיש: אני רוצה להגיד לך בצורה הכי הפשוטה.

יואב קיש: קודם כל, אמרתם פה בצורה הכי ברורה, שבאמת, לגבי הנושא המינימלי, אפשר להוסיף את התיקון, ובזה נתקדם ונחסוך את החקיקה.

יואב קיש: אני רוצה להגיד לך לגבי הסיפור הזה.

יואב קיש: המשמעות שאם אתם לא תתנו דיפרנציאלי, זה שלא ייפתח, כי לא עומדים במספר מינימום ונגמר הסיפור.

יואב קיש: לכן, בעיניי זה - - -

שרון רוברטס: לא, יש לך את מספר מינימום.

יואב קיש: לא, אין מספר מינימום.

שרון רוברטס: אפשר לתת מספר מינימום.

יואב קיש: את מדברת על הפער בין 28 ל-35?

מרדכי כהן: זה המפתח להגעה להסכמה.

שרון רוברטס: התיקון פה באמת היה על הכדאיות הכללית, השאלה אם אפשר מספר מינימום או אי אפשר מספר מינימום, ואם זה הפסדי לרשויות או לא.

איתי חוטר: אני סמנכ"ל כלכלה של השלטון המקומי.

איתי חוטר: אתם חושבים זה לא יכול להיכנס לצו?

איתי חוטר: הדיפרנציאלי רק מפחית מהתעריף המקסימלי.

איתי חוטר: זאת אומרת, ככל שמספר הילדים עולה, התעריף פוחת.

איתי חוטר: אנחנו משפרים את מצבם של ההורים ככל שמספר הילדים עולה.

איתי חוטר: זאת אומרת, התעריף המקסימלי הוא בהינתן מספר ילדים מינימלי.

שרון רוברטס: אבל בעצם מעלים עכשיו את התעריפים.

נתי בביוף: אנחנו כמובן נעשה את הצו בתיאום משרד המשפטים.

נתי בביוף: יש עדיין את השאלה שלא עלתה אמנם בדיון הקודם, לגבי מספר הילדים שמהמינימלי ולמעלה האם אפשר לעשות דיפרנציאלי.

נתי בביוף: אנחנו כמובן נשב עם משרד המשפטים בתקווה מאוד להגיע להבנה, כי לדעתו, זה שני ענפים של אותה בעיה.

נתי בביוף: אם לא סביר לפתוח קייטנה במספר נרשמים מינימלי, אז באותה מידה לא סביר לפתוח אם יש בין X ל-Y מספר נרשמים.

נתי בביוף: אנחנו נצטרך לשכנע ולהגיע להבנה שזה נצטרך לשכנע שזה אכן ככה.

יואב קיש: הדיון הזה לא מהותו להיכנס יותר מדיי ולפתוח נושאים חדשים, כמובן שזה לא המצב מבחינתנו.

יואב קיש: אנחנו מקבלים את הסיכום שנסגר בין משרד הפנים לרשויות.

יואב קיש: אמנם זה לא מסמך רשמי כמו שאמרת, ומחכים לעדכון הצו.

יואב קיש: אבל אני אומר שהבסיס לכל ההתנהלות וההתחשבנות חייבת להיות כלכלית, אי אפשר לעשות את זה אחרת.

יואב קיש: הצו נבנה כתחשיב כלכלי, מבוסס על 35 ילדים.

יואב קיש: ולכן, כל מה שמזקק ותומך בעניין הזה, מבחינתי מקובל.

יואב קיש: אם יש פה דברים חדשים משהו אחר, אבל כל מה שמדבר על 35 תלמידים כמינימום, זה התחשיב הכלכלי, אז לא ייפתחו גנים מתחת ל-35 - זה האלטרנטיבה.

יואב קיש: תומר, אז זה לא בסדר, וצריך לתקן את זה.

יואב קיש: אני מבקש ממשרד המשפטים להבין את זה, כי זו המשמעות - 35 ילדים מינימום, זה המספר שעליו אנחנו דיברנו.

יואב קיש: אני מבקש שכדי לא לפגוע בהורים שנמצאים פה, אם אנחנו בסך הכול עושים פה הבהרה ולא שינוי מהות, ללכת לקראת משרד הפנים בעניין הזה והרשויות.

שלמה דולברג: אני רק רוצה להזכיר, שצריך לממש את ההחלטה לגבי ועדה בין המשרדים ואנחנו, משרד החינוך ומשרד הפנים.

שלמה דולברג: ועדה שתבחן גם מה קרה בקיץ הקרוב.

יואב קיש: אמרנו שנעשה את זה פה, זה באחריותי.

יואב קיש: אנחנו נבקש ממנהלת הוועדה, שלאחר הקיץ, בטח החגים גם יהיה צפוף לחזור למושב.

יואב קיש: אם אתם תהיו עסוקים בבחירות המקומיות, אני מקווה שיהיה לכם זמן לבוא וכן להציג את המסקנות.

ערן פרידלר: אני מנהל אגף תקציבים וכלכלה, עיריית תל-אביב.

ערן פרידלר: אני מבין שלגבי הקיץ, למעשה, אין ברירה, זה מה יש.

ערן פרידלר: לגבי השנה הבאה, הגענו למצב שקשה לנו כשלטון מקומי להסביר להורים למה בגן הזה אתה משלם ככה, ויש כל כך הרבה תעריפים ביחס לכמות הילדים בגן.

יואב קיש: החשיבות של המהלך הזה – אני רוצה להגיד שיכול להיות שיש רשויות שזה יותר חשוב לאזרחים שם, תושבים שזה אולי פחות חשוב.

יואב קיש: החשיבות הגדולה של המהלך הזה, ובה אני גם רוצה להוקיר תודה ליושב-ראש הוועדה שהיה לפניי, דודי אמסלם, שדחף את זה במלוא הכוח, ולמשרד הפנים, כמו שכבר אמרתי בתחילת דבריי.

יואב קיש: יש מוצר בסיס לכל כיס ציבורי, מפוקח, וזו המשמעות של הדבר הזה.

יואב קיש: נכון, יש הורים שרוצים לשלם עוד אלף שקלים ולקבל מוצר פי שתיים יותר טוב.

יואב קיש: בסדר.

יואב קיש: אבל אני אומר שההישג של הדבר הזה, זה באמת ההתנהלות המפוקחת.

ערן פרידלר: אני רק אומר שעל אותו מוצר ציבורי הורה אחד ישלם אל"ף והורה אחר ישלם בי"ת, זה אותו מוצר.

איתי חוטר: זה לא נכון.

יואב קיש: אתה יודע מה, אני יכול להגיד לך יותר מזה.

יואב קיש: כל עירייה, לתפיסתי, אם היא לא מגיעה למספרי המינימום היא יכולה להחליט שהיא לא פותחת.

יואב קיש: אני לא רוצה לדבר על שנה הבאה, תאמין לי, יהיה לנו הרבה מאוד לקחים לשנה הבאה.

יואב קיש: בבקשה, המציע בקצרה.

זאב גולדבלט: אני אמרתי בפורום ועדי הורים היישוביים.

זאב גולדבלט: אחרי שראינו כל מה שקרה השנה, אנחנו עכשיו דקה לפני הקיץ.

זאב גולדבלט: חשוב באמת שאנחנו נגיע שנה הבאה למשהו שהוא יותר טוב עם אחריות של משרד החינוך.

יואב קיש: אני גם יערב את ההורים בצוות המצומצם.

זאב גולדבלט: זה בדיוק מה שרציתי להזכיר.

זאב גולדבלט: עשינו את זה בעבר.

יואב קיש: משרד הפנים, בעניין הזה, צריך להגיד לו תודה שהסכים להרים את הכפפה.

זאב גולדבלט: אני אומר תודה, ועכשיו צריך לכוון ששנה הבאה נעבוד נכון.

זאב גולדבלט: הדבר השני, עדיין חסר לנו המפרט המפורט, הרי זה לא רק שעות, זה צוות, תזונה, פדגוגיה, אנחנו עדיין לא יודעים מה אנחנו מקבלים שם בשביל הכסף.

זאב גולדבלט: חשוב מאוד שנדע, זה מוצר ציבורי שאמור להיות עובר בין כולם.

יואב קיש: מה שהיה, זה היה גם בישיבה הקודמת, אני מזכיר לך.

יואב קיש: אני ביקשתי גם בהמשך לישיבה קודמת, מעבר לפירוט שנמצא בצו, להוציא פירוט יותר מסודר.

יואב קיש: תודה רבה.

זאב גולדבלט: לגבי מה שאמר נציג עיריית תל אביב, המדרג הזה שיכול ליצור שתי קייטנות שהן ציבוריות.

זאב גולדבלט: אני חושב שאפשר לצפות מהעיריות לעשות את זה ממוצע בכל זאת.

יואב קיש: אני רוצה לסכם.

יואב קיש: אני רוצה קודם כל אולי לחזור על דבריי בחלק מן הדברים, אבל אני חושב שזה חשוב לומר.

יואב קיש: ראשית, אנחנו בפתחו של מהלך מבורך, שאני רוצה להודות לכל הגורמים שעסקו בו בחקיקה.

יואב קיש: גם ליושב-ראש הקודם של הוועדה, דודי אמסלם, למשרד הפנים, מנכ"ל משרד הפנים מרדכי כהן, ולשר הפנים כמובן, אריה דרעי.

יואב קיש: שלטון המקומי, גם כן הייתם שותפים בכל המהלך הזה.

יואב קיש: באמת, לראשונה, בקיץ, אנחנו יוצאים עם מוצר שלא היה קיים עדיין.

יואב קיש: ואני אומר לכולם – יהיו קשיים.

יואב קיש: אנחנו נשב אחרי הקיץ הזה ונראה, יכול שהלקח המרכזי יהיה בכלל שזה יעבור למשרד החינוך, אין אף אחד שמתנגד כרגע.

יואב קיש: בוא נראה שמשרד החינוך יגיד שהוא מסכים, אבל גם אם לא, אנחנו ניכנס לזה לעומק.

יואב קיש: בכל מקרה, למשרד המשפטים אני אומר, אי אפשר להבטיח קייטנה בלי מספר מינימלי של משתתפים.

יואב קיש: אם המשמעות היא עכשיו, בגלל שיש פחות, אבל אנחנו כן מחייבים, אז לא יהיה.

יואב קיש: אז מה, אתם רוצים שנגיד להם רק 35?

יואב קיש: בעיניי זה טעות.

יואב קיש: הצו יש לו מהות, דיברנו גם על זה בישיבה הקודמת.

יואב קיש: אמרתם שבעניין הזה אפשר להסתדר.

יואב קיש: אני מבקש מכם להשלים את הדברים האלה, ולייצר פתרון.

יואב קיש: המסמך בעיניי שהפיץ מנכ"ל משרד השלטון המקומי, שלמה דולברג, צריך להיות בעצם מה שמוסדר דרך התיקון לצו הזה, כי זה בעצם מהות של הסכמות שהגענו אליהן.

יואב קיש: אני רוצה לאחל לכולם, להורים, שיהיה קיץ מהנה, גם חופשה, גם חופש, ותיהנו עם הילדים הכי חשוב.

יואב קיש: תודה רבה לכולם.

יואב קיש: הישיבה נעולה.